
AVIZ

asupra propunerii legislative pentru modificarea Legii nr.198/2008 privind serviciile consulare pentru care se percep taxe şi nivelul taxelor consulare la misiunile diplomatice şi oficiile consulare ale României în strainătate, cu modificările şi completările ulterioare

În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea Legii nr.198/2008 privind serviciile consulare pentru care se percep taxe şi nivelul taxelor consulare la misiunile diplomatice şi oficiile consulare ale României în strainătate, cu modificările şi completările ulterioare, trimisă cu adresa Pl-x. 779 din 29 noiembrie 2010, înregistrată cu nr. 1160 din 02 decembrie 2010.

Conform dispoziţiilor art. 75 alin. 1 din Constituţia României, republicată şi ale art. 92 alin. 9, pct. 1 din Regulamentul Camerei Deputaţilor republicat, Camera Deputaţilor este Cameră decizională.


Senatul, în calitate de primă Cameră sesizată a respins, propunerea legislativă în şedinţa din 24 noiembrie 2010.


Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă în şedinţa din  15 decembrie 2010.

Propunerea legislativă are ca obiect de reglementare modificarea Legii nr. 198/2008 privind serviciile consulare pentru care se percep taxe şi nivelul taxelor consulare la misiunile diplomatice şi oficiile consulare ale României în strainătate, cu modificările şi completările ulterioare, în sensul modificării cuantumului unor taxe percepute de misiunile diplomatice româneşti pentru serviciile prestate persoanelor fizice şi juridice române şi străine.

Membrii Comisiei au examinat propunerea legislativă supusă avizării, expunerea de motive, avizul favorabil, cu observaţii şi propuneri, al Consiliului Legislativ nr. 955 din 22 iulie 2010 şi punctul de vedere al Guvernului, transmis prin adresa nr. 2460 din 24 septembrie 2010, prin care nu se susţine adoptarea propunerii legislative.


În  urma dezbaterilor, Comisia juridică, de disciplină şi imunităţi a hotărât, cu unanimitate de voturi avizarea negativă a propunerii legislative, având în vedere faptul că s-ar crea o situaţie discriminatorie faţă de ceilalţi cetăţeni români care se află în situaţii deosebite, respectiv fără resurse financiare, copii fără tutelă, plata pentru cheltuielile de transport, cazare şi diurnă pentru persoanele însoţitoare, în cazul în care se impune repatrierea asistată.

În raport de obiectul şi conţinutul reglementării, propunerea legislativă face parte din categoria legilor ordinare. 

